Temeljem članka 13. Zakona o udrugama (Narodne novine 74/14, 70/17, 98/19, i 151/22) i članka 34. Zakona o sportu (Narodne novine 141/22), Skupština Zajednice sportskih udruga grada Ivanca na svojoj 5. sjednici održanoj dana 05. lipnja 2023. godine, donijela je

**S T A T U T**

**ZAJEDNICE SPORTSKIH UDRUGA GRADA IVANCA**

* **Pročišćeni tekst -**

1. **OPĆE ODREDBE**

**Članak 1.**

Ovim Statutom reguliraju se odredbe o nazivu, sjedištu, zastupanju, izgledu pečata, o ciljevima i području djelovanja Zajednice sportskih udruga grada Ivanca (u daljnjem tekstu Sportska zajednica) sukladno ciljevima, djelatnostima kojima se ostvaruju ciljevi, o načinu osiguranja javnosti djelovanja Sportske zajednice, o uvjetima i načinu učlanjivanja i prestanku članstva, pravima, obvezama i odgovornostima te stegovnoj odgovornosti članova i načinu vođenja popisa članova, tijelima Sportske zajednice, njihovu sastavu i načinu sazivanja sjednica, izboru, opozivu, ovlastima, načinu odlučivanja i trajanju mandata te načinu sazivanja Skupštine u slučaju isteka mandata, izboru i opozivu likvidatora Sportske zajednice, prestanku postojanja Sportske zajednice, o imovini, načinu stjecanja i raspolaganju imovinom, postupku s imovinom u slučaju prestanka postojanja Sportske zajednice, te o načinu rješavanja sporova i sukoba interesa unutar Sportske zajednice te drugim pitanjima od značaja za Sportsku zajednicu.

**Članak 2.**

(1) Puni naziv Sportske zajednice glasi: Zajednica sportskih udruga grada Ivanca.

(2) Skraćeni naziv je: ZSUG Ivanec.

(3) Sjedište Sportske zajednice je u Ivancu.

(4) Odluku o promjeni adrese sjedišta donosi Izvršni odbor Sportske zajednice.

**Članak 3.**

Teritorijalno Sportska zajednica djeluje na području Varaždinske županije.

**Članak 4.**

(1)Sportska zajednica ima svojstvo pravne osobe i upisuje se u Registar udruga Republike Hrvatske, Registar sportskih djelatnosti, Registar neprofitnih organizacija i Evidenciju pravnih osoba u sportu.

(2) Sportska zajednica je neprofitna pravna osoba.

**Članak 5.**

(1)Sportska zajednica ima svoj znak i zastavu.

(2)Idejni izgled znaka i zastave te sadržaj predlaže Izvršni odbor kao i njihovu uporabu, a utvrđuju se posebnom odlukom Skupštine Sportske zajednice.

**Članak 6.**

(1)Sportska zajednica ima pečat.

(2)Pečat Sportske zajednice je okruglog oblika promjera 30 mm. Uz rub pečata ispisan je naziv “Zajednica sportskih udruga grada Ivanca”, a u sredini pečata nalazi se znak Sportske zajednice.

(3)Uporaba i čuvanje pečata utvrđuje se Uputom (Odlukom) koju donosi Izvršni odbor Sportske zajednice.

**Članak 7.**

(1)Sportsku zajednicu zastupa predsjednik, a u slučaju njegove spriječenosti dopredsjednik ili glavni tajnik.

(2)Određene poslove zastupanja predsjednik, odnosno glavni tajnik mogu prenijeti na treće osobe, na temelju pismene punomoći kojom se određuju ovlasti i opseg zastupanja.

**Članak 8.**

(1)Sportska zajednica je samostalna u ostvarivanju svojih ciljeva utvrđenih ovim Statutom, a za svoje obveze odgovara cijelom svojom imovinom u skladu sa Zakonom.

(2)Sportska zajednica se ustrojava i djeluje sukladno odredbama Zakona o sportu i Zakona o udrugama.

**Članak 9.**

(1)Sportska zajednica je punopravna članica Hrvatskog olimpijskog odbora.

(2)Sportska zajednica se može učlaniti ili udružiti i u druge domaće i međunarodne organizacije i udruge kad je to od interesa za sport, a nije u suprotnosti s Ustavom RH i drugim propisima.

**Članak 10.**

(1)Rad sportske zajednice je javan.

(2)Javnost rada ostvaruje se pravodobnim dostavljanjem materijala za raspravu članovima tijela Sportske zajednice i drugim pozvanim osobama kojima je to od interesa te upoznavanjem svojih članica i drugih zainteresiranih tijela i organizacija odnosno javnosti s programima, odlukama, smjernicama i zaključcima Sportske zajednice.

(3)Obavještavanje javnosti vrši se objavljivanjem Statuta, odluka, općih i drugih akata te informacijama na mrežnim stranicama Sportske zajednice, kao i objavom informacija putem drugih sredstava priopćavanja.

**Članak 11.**

U sportskoj zajednici nije dozvoljena rasna, nacionalna, vjerska, politička, spolna i druga diskriminacija te kršenje sloboda i prava čovjeka i građanina.

1. **CILJEVI, PODRUČJE DJELOVANJA SUKLADNO CILJEVIMA I DJELATNOSTI SPORTSKE ZAJEDNCE**
   1. **Ciljevi Sportske zajednice**

**Članak 12.**

(1)Ciljevi Sportske zajednice su da svojim djelovanjem pridonosi:

- razvitku i promicanju sporta na području grada Ivanca tako i van njegovih geografskih okvira,

- poticanju vrhunskog sportskog stvaralaštva i stvaranju uvjeta za postizanje vrhunskih sportskih rezultata,

- razvitku sportskih aktivnostI djece i mladeži te sportsko rekreacijskih aktivnosti građana,

- promicanju odgojnih funkcija sporta, fairplaya, razumijevanja, tolerancije i

odgovornosti kroz bavljenje sportom,

-širenju olimpijskih ideala i jačanjuolimpijskog pokreta.

* 1. **Područje djelovanja Sportske zajednice**

**Članak 13.**

Područje djelovanja Sportske zajednice sukladno ciljevima je: SPORT.

* 1. **Djelatnost (zadaće) Sportske zajednice**

**Članak 14**

(1)U ostvarivanju svojih ciljeva Sportska zajednica ima zadaće:

- usklađuje aktivnosti svojih članova,

- potiče i promiče sport u skladu s aktima strateškog planiranja razvoja sporta na nacionalnoj razini, odnosno nacionalnom strategijom razvoja sporta i nacionalnim planom razvoja sporta te strateškim dokumentma donesenim na lokalnoj samoupravnoj jednici (Gradu Ivancu), a osobito sporta djece, mladeži i studenata, osoba s invaliditetom, te zdravstveno usmjerenog tjelesnog vježbanja i zdravstveno usmjerene tjelesne aktivnosti,

- objedinjuje i usklađuje programe sporta na području grada Ivanca,

- objedinjuje i usklađuje programe sporta na području grada Ivanca, predlaže program javnih potreba u sportu grada Ivanca, skrbi o njegovom izvršenju te podnosi izvješća o realizaciji programa,

- sudjeluje u predlaganju i provedbi programa razvoja sporta od interesa grada Ivanca koji se sufinanciraju od strane tijela državne uprave nadležnog za sport (sufinanciranje troškova stručnog rada i poboljšanje stručnog rada i poboljšanje materijalnih uvjeta, a provedbu programa za djecu i mladež do 18 godina),

- surađuje u ostvarivanju programa Hrvatskog olimpijskog odbora, Hrvatskog paraolimpijskog odbora i Hrvatskog sportskog saveza gluhih,

- skrbi o kategoriziranim sportašima i svojim aktima utvrđuje opseg i način ostvarivanja njihovih prava te sudjeluje u stvaranju uvjeta za njihovu pripremu za olimpijske igre, svjetska i europska prvenstva te druga međunarodna natjecanja,

- sudjeluje u ostvarivanju uvjeta za provođenje zdravstvene skrbi sportaša te sudjeluje u edukaciji sportaša o antidopingu,

- provodi edukaciju, informiranje i savjetovanje sportaša, sportskih djelatnika, građana i ostalih sudionika u sportu o pitanjima bitnim za bavljenje sportskim aktivnostima o djelatnostima,

- poduzimanje aktivnosti za sprečavanje negativnih pojava u sportu, posebno za sprečavanje nasilja u sportu i kršenja prava djece,

- sudjeluje u skrbi o namjeni i korištenju sportskih građevina,

- promicanje stručnog rada u sportu te sudjelovanje u unapređenju stručnog rada i skrbi o osposobljavanju stručnih djelatnika,

- unos i ažuriranje podataka za koje je nadležna Sportska zajednica u Nacionalni informacijski sustav u sportu,

- pruža stručnu pomoć članicama Sportske zajednice u vezi s primjenom Zakona o udrugama, Zakona o sportu te drugih zakona i propisa u vezi sa sportskom djelatnošću,

- obavlja i druge poslove i zadaće zakonom, Statutom Hrvatskog olimpijskog odbora i ovim Statutom.

(2) Radi uspješnog izvršavanja djelatnosti utvrđenim u ovim Statutom, Sportska zajednica surađuje s nadležnim tijelima državne vlasti, nadležnim tijelima grada Ivanca, odgojno-obrazovnim i stručnim ustanovama te drugim fizičkim i pravnim osobama.

* 1. **Gospodarska djelatnost Sportske zajednice**

**Članak 15.**

(1)Sportska zajednica može radi obavljanja gospodarskih djelatnosti osnovati trgovačko društvo, zadrugu, druge gospodarske subjekte, a uzajamne odnose utvrditi ugovorom.

(2)Sportska zajednica gospodarske djelatnosti može obavljati pored djelatnosti kojima se ostvaruju njeni ciljevi utvrđeni statutom, ali ih ne može obavljati radi stjecanja dobiti za svoje članove ili treće osobe. Ako u obavljanju gospodarskih djelatnosti Sportska zajednica ostvari višak prihoda nad rashodima, on se može upotrijebiti isključivo za ostvarenje ciljeva Sportske zajednice utvrđenih Statutom.

1. **ČLANSTVO I USTROJ SPORTSKE ZAJEDNICE**

**Članak 16.**

Članice Sportske zajednice su pravne osobe iz sustava sporta i druge pravne osobe čija je djelatnost značajna za sport i u vezi sa sportom, a koje djeluju na području grada Ivanca.

**Članak 17.**

U Sportsku zajednicu se učlanjuju:

* Sportske udruge (klubovi i društva) s područja grada Ivanca i druga pravna osoba čija je djelatnost od značaja i interesa za sport u Gradu, da bi postala članicom Sportske zajednice uz zahtjev za učlanjenje mora dostaviti:
* Gradski sportski savezi mogu se učlaniti u Sportsku zajednicu ako su članice i djeluju u sportu čiji nacionalni sportski savez ima status punopravne ili pridružene članice Hrvatskog olimpijskog odbora.

**Članak 18.**

Sportska udruga i druga pravna osoba čija je djelatnost od značaja i interesa za sport u Gradu da bi postala članicom Sportske zajednice, uz zahtjev za učlanjenje mora dostaviti:

* odluku nadležnog tijela o učlanjenju u Sportsku zajednicu,
* presliku važećeg Statuta ovjerenog od strane nadležnog tijela državne uprave,
* kopiju važećeg rješenja nadležnog tijela državne uprave o upisu u Registar udruga,
* dokaz o izvršenom upisu u Registar neprofitnih organizacija i Evidenciju pravnih osoba u sportu,
* kopiju obavijesti Državnog zavoda za statistiku o razvrstavanju poslovnog subjekta (udruge) prema Nacionalnoj klasifikaciji djelatnosti,
* osnovne podatke o djelatnosti i ustroju,
* osnovne podatke o osobama ovlaštenim za zastupanje i predstavljanje, te o Predsjedniku i Tajniku udruge.

**Članak 19.**

(1) O primanju u članstvo i prestanku članstva u Sportskoj zajednici odlučuje Skupština na prijedlog Izvršnog odbora.

(2) Između dvije sjednice Skupštine, Izvršni odbor odlučuje o primanju u privremeno članstvo.

(3) Privremena članica ima sva prava i obveze članice Sportske zajednice osim prava odlučivanja i financiranja.

(4) Pravo na ostvarivanje financijske potpore iz Gradskog proračuna novoprimljena sportska udruga ostvaruje po isteku 5 (pet) godina od dana primitka u članstvo Sportske zajednice.

(5) Skupština Sportske zajednice može donijeti odluku o vremenskom roku neovisno o točci 4 (četiri) ovog članka ako je to grana sporta u Gradu s članstvom u savezu Hrvatskog olimpijskog odbora i u slučaju kada sama to procijeni.

**Članak 20.**

(1) Sportska zajednica vodi popis svojih članica, a Glavni tajnik Sportske zajednice zadužen je za ažuriranje evidencije članica Sportske zajednice, svakodobni uvid i davanje podataka o aktualnom članstvu u Sportskoj zajednici.

(2) Popis članica vodi se u elektronskom obliku.

(3) Popis članica obavezno sadrži:

- podatak o nazivu članice,

- OIB članice,

- datum pristupanja Sportskoj zajednici

- datum prestanka članstva.

(4) Popis članica Sportske zajednice mora biti dostupan na uvid svim članicama i nadležnim tijelima, na njihov zahtjev.

**Članak 21.**

(1) Članice imaju pravo

- imati svoje zastupnike u Skupštini Sportske zajednice,

- predlagati, birati i biti birani i tijela Sportske zajednice,

- sudjelovati u radu stručnih tijela Sportske zajednice,

- sudjelovati u aktivnostima, programima i projektima u organizaciji Sportske zajednice sukladno važećim općim aktima Sportske zajednice,

- biti informirane o svim relevantnim zbivanjima i dokumentima u području djelatnosti Sportske zajednice.

(2) Obaveze članica su:

- aktivno sudjelovati u realizaciji pojedinih dijelova programa Sportske zajednice,

- uredno podnositi tražena ili propisana izvješća,

- uredno plaćati članarinu te podmirivati druge financijske obveze utvrđene odlukama Izvršnog odbora ili općim aktima Sportske zajednice,

- uskladiti svoj Statut i opće akte s ovim Statutom i drugim općim aktima Sportske zajednice,

- druge obveze koje odredi Skupština Sportske zajednice.

(3) Kad članica Sportske zajednice u svom djelovanju ne ostvaruje ciljeve i zadaće zbog kojih je osnovana, ako svojim djelovanjem krši zakon ili ne postupa sukladno Statutu i općim aktima Sportske zajednice, Nadzorni odbor ili Izvršni odbor Sportske zjednice mora upozoriti članicu na nedostatke u radu i predložiti da se oni otklone.

(4) Ako udružna članica i nakon upozorenja nastavi djelovati suprotno odredbama svog i ovog Statuta, odnosno ako ukazane nedostatke ne otkloni, Izvršni odbor Sportske zajednice može podnijeti prijedlog Skupštini Sportske zajednice za donošenje odluke o njenom isključenju iz članstva Sportske zajednice.

**Članak 22.**

1. Članstvo u Sportskoj zajednici prestaje:

* na vlastiti zahtjev članice uz obrazloženje, koji zahtjev može biti podnesen u svako doba, a članstvo u tom slučaju prestaje 30 dana nakon primitka zahtjeva od strane Sportske zajednice,
* odlukom o isključenju, donesenom od strane Skupštine Sportske zajednce, ako članica svojim djelovanjem šteti ugledu Sportske zajednice ili ako krši Statut i druga pravila Sportske zajednice, ako krši odredbe Zakona o sportu, Zakona o udrugama i Statuta Hrvatskog olimpijskog odbora, a osobito ako obavlja djelatnost ili pruža usluge koje su nespojive sa sportom, ako članica nije ispunila materijalne i financijske obveze prema Sportskoj zajednici za prethodnu kalendarsku godinu. Ponovni prijem u članstvo Sportske zajednice moguć je ako, odnosno kada članica ispuni svoje materijalne ili financijske, te druge obveze prema Sportskoj zajednici, ako je nad članicom otvoren stečaj ili brisanjem članice iz registra nadležnog tijela državne uprave.

1. **UPRAVLJANJE SPORTSKE ZAJEDNICE I TIJELA SPORTSKE ZAJEDNICE**

**Članak 23.**

1. Članice Sportske zajednice u upravljanju poslovima Sportske zajednice putem svojih predstavnika, davanjem inicijative za razmatranje određenih pitanja u tijelima Skupštne i tijelima upravljanja Sportskom zajednicom i na druge načine utvrđene ovim Statutom.

**Članak 24.**

1. Članice Sportske zajednice biraju predstavnike u Skupštinu sportske zajednice na način utvrđen ovim Statutom i njihovim aktima.

**Članak 25.**

1. Tijela Sportske zajednice su:

* Skupština,
* Izvršni odbor,
* Nadzorni odbor,
* Predsjednik,
* Dopredsjednik,
* Glavni tajnik,
* Blagajnik,
* Likvidator.

1. U tijelima Sportske zajednice potrebno bi bilo osigurati sudjelovanje barem 20% podzastupljenog spola.

***I SKUPŠTINA***

**Članak 26.**

1. Skupština je najviše tijelo upravljanja Sportskom zajednicom.
2. Svaka članica bira predstavnike u Skupštinu zajednice.
3. Broj predstavnika u Skupštini Sportske zajednice i izborne jedinice određuje Izvršni odbor Sportske zajednice nakon rapisivanja Izbora od strane predsjednika, vodeći računa o racionalnosti i ravnopravnoj sportsko-granskoj zastupljenosti članica.
4. Odluku o sportovima od posebnog značaja u gradu Ivancu donosi Izvršni odbor Sportske zajednice.

**Članak 27.**

1. Predstavnik u Skupštini Sportske zajednice može biti osoba koja je:

* državljanin Republike Hrvatske,
* navršila 18 godina života i ima poslovnu sposobnost,
* član udruge ili pravne osobe koju predstavlja,
* afirmirani sportski djelatnik ili sportaš,
* osoba koja nema zapreke iz članka 113. Zakona o sportu.

**Članak 28.**

1. Mandat Skupštine, odnosno predstavnika u Skupštini traje četiri godine i predstavnici mogu biti ponovno birani.
2. Naknadno izabranom predstavniku Skupštine mandat traje do isteka mandata saziva Skupštine za koji je izabran.
3. Iznimno, u slučaju spriječenosti predstavnika Skupštine da sudjeluje na sjednici Skupštine, nadležno tijelo udruge tog člana može, na temelju pisane odluke, imenovati zamjenika za tu sjednicu. Mandat zamjenskog člana za tu sjednicu podliježe verifikaciji Skupštine.

**Članak 29.**

1. Predstavniku Skupštne Sportske zajednice mandate može prestati:

* istekom trajanja mandata na koji je izabran,
* gubitkom državljanstva Republike Hrvatske,
* podnošenjem neopozive ostavke,
* opozivom od strane županijskog sportskog saveza, gradske sportske zajednice, odnosno članice čiji je predstavnik,
* nastupanjem okolnosti zbog kojih više ne može obavljati dužnost,
* kada se utvrde uvjeti nespojivosti određenih funkcija i dužnosti u Zajednici, odnosno njenoj stručnoj službi i njenim članicama,
* razrješenjem

**Članak 30.**

1. Predsjednik ili dopredsjednik Sportske zajednice kojeg ovlasti predsjednik najkasnije dva (2) mjeseca prije isteka mandatnog razdoblja donosi Odluku o pokretanju postupka za izbor predstavnika u Skupštini za sljedeće mandatno razdoblje.
2. Ako pojedina članica nije do vremena određena odlukom iz stavka 1. ovog članka izabrala svoje predstavnike u Skupštinu, Skupština u novom sazivu počinje s radom ako su odluku o izboru predstavnika dostavile najmanje dvije trećine članica.

**Članak 31.**

1. Sjednice Skupštine Sportske zajednice mogu biti redovne, izvanredne, svečane i izborne.
2. Skupština radi na sjednicama koje se sazivaju prema potrebi, a najmanje jedanput godišnje.
3. Sjednice Skupštine saziva i predsjedava im predsjednik, a u slučaju njegove odsutnosti ili spriječenosti dopredsjednik kojeg on ovlasti. Ukoliko predsjednik nije u mogućnosti dati navedeno ovlaštenje, isto može učiniti Izvršni odbor.
4. Sjednice Skupštine saziva predsjednik na vlastitu inicijativu ili na pismeni zahtjev Izvršnog odbora, Nadzornog odbora ili najmanje 1/3 članica Sportske zajednice.
5. Zahtjev za sazivanje sjednice Skupštine mora sadržavati prijedlog dnevnog reda i pisano obrazloženje za održavanje sjednice Skupštine.
6. Ako predsjednik ne sazove sjednicu Skupštine u roku od 30 dana od dana prijema zahtjeva za sazivanje sjednice Skupštine Sportske zajednice postavljenog u skladu s odredbama ovog Statuta, predlagatelj može sam sazvati traženu sjednicu Skupštine.
7. Svečane sjednice Skupštine mogu se sazvati povodom obilježavanja određenog povijesnog datuma.
8. Izborne sjednice Skupštine Sportske zajednice održavaju se svake četiri (4) godine.
9. Izbornim sjednicama Skupštine predsjeda tročlano (3) radno predsjedništvo koje se bira između članova Skupštine. U radnom predsjedništvu ne mogu se birati kandidati za predsjednika Sportske zajednice.
10. U slučaju isteka mandata tijelima Sportske zajednice Skupštinu Sportske zajednce saziva zadnja osoba za zastupanje upisana u Registar udruga ili najmanje 1/3 članica Sportske zajednice koje su upisane u popis članica Sportske zajednice prije isteka mandata tijelima Sportske zajednice.

**Članak 32.**

1. Skupština Sportske zajednice može pravovaljano odlučivati ako sjednica prisustvuje više od polovine ukupnog broja izabranih predstavnika.
2. U slučaju nedostatka kvoruma (natpolovične većine izabranih predstavnika) daljnji tijek sjednice Skupštine odgađa se za 30 minuta. Odgođena sjednica može nastaviti s radom ako je prisutno najmanje 1/3 (jedna trećina) izabranih predstavnika, a odluke se donose većinom glasova nazočnih predstavnika.
3. U slučaju nedostatka kvoruma sjednica Skupštine se odgađa za osam (8) dana.
4. Skupština donosi odluke javnim glasovanjem, osim u slučaju kada odluči da o pojedinom pitanju glasuje tajno.

**Članak 33.**

1. Poziv za Skupštinu s prijedlogom dnevnog reda i materijalima za Skupštinu dostavlja se predstavnicima najmanje sedam (7) dana prije održavanja Skupštine.
2. Ako se na Skupštini odlučuje o pitanjima, koja zbog svog značenja iziskuju prosudbenu raspravu, materijali za raspravu dostavljaju se najmanje petnaest (15) dana prije održavanja Skupštine.
3. U izuzetnim situacijama predsjednik može sazvati Skupštinu i u kraćim rokovima.
4. Sjednica Skupštine se u izvanrednim okolnostima i u slučaju potrebe za donošenjem odluka ili drugih akata koji iz razloga žurnosti ne trpe odlaganja, može održati na daljinu putem verificiranih e-pošta predstavnika u Skupštini, video konferencije ili drugog oblika suvremene elektroničke komunikacije na daljinu koji omogućava evidentiranje sudjelovanja i glasanja.

**Članak 34.**

1. Skupština Sportske zajednice obavlja sljedeće poslove:

* donosi Statut i njegove izmjene i dopune,
* usvaja smjernice i programe poticanja i promicanja sporta za područje djelovanja Sportske zajednice sukladno aktima strateškog planiranja razvoja sporta na nacionalnoj razini, odnosno nacionalnom strategijom razvoja sporta i nacionalnim planom razvoja sporta te strateškim dokumentima donesenima na područnoj, gradskoj razini
* odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine Sportske zajednice u slučaju prestanka rada Sportske zajednice.
* utvrđuje smjernice za donošenje kriterija za programiranje i dodjelu financijskih sredstava i objedinjuje i usklađuje programe sporta te utvrđuje prijedlog programa javnih potreba u sportu za grad Ivanec.
* usvaja program rada i financijski plan Sportske zajednice za sljedeću kalendarsku godinu
* usvaja godišnje financijsko izvješće i izvješće o radu za prethodnu kalendarsku godinu.
* odlučuje o primanju u članstvo i prestanak članstva u Sportskoj zajednici, te o statusnim promjenama.
* bira i razrješava predsjednika, dopredsjednika, Izvršni odbor, Nadzorni odbor, Glavnog tajnika, blagajnika i likvidatora.
* razmatra i prihvaća izvještaje o radu svojih tijela.
* donosi Poslovnik o radu Skupštine.
* odlučuje o udruživanju u tijela, organe i organizacije od interesa i značaja za Sportsku zajednicu.
* odlučuje o nagradama i priznanjima zaslužnim sportašima, sportskim djelatnicima u sportu na području grada Ivanca na prijedlog Izvšnog odbora.
* Odlučuje i o drugim pitanjima za koja Statutom nije utvrđena nadležnost drugih tijela Sportske zajednice, kada se radi o pitanjima koja po svom značaju upućuju na nadležost najvišeg tijela upravljanja Sportske zajednice.

***II IZVRŠNI ODBOR***

**Članak 35.**

1. Izvršni odbor je izvršno i upravno tijelo Sportske Zajednice koje između zasjedanja Skupštine upravlja poslovima Sportske zajednice.
2. Članovi Izvršnog odbora imaju jednaka prava, dužnosti i odgovornosti.
3. Izvršni odbor bira se na mandatno razdoblje od četiri (4) godine. Predsjednik, dopredsjednik i članovi Izvršnog odbora mogu biti birani ponovno na te funkcije bez ograničenja broja mandata.

**Članak 36.**

1. Izvršni odbor ima jedanaest (11) članova.
2. Predsjednik i dopredsjednik su članovi Izvršnog odbora po položaju i funkciji.
3. Čanovi Izvršnog odbora biraju se na prijedlog Predsjednika Sportske zajednice iz redova predstavnika u Skupštini, na vrijeme od četiri (4) godine i mogu se ponovno birati.

**Članak 37.**

1. Sjednice Izvršnog odbora održavaju se po potrebi, a saziva ih Predsjednik. Poziv za sjednicu Izvršnog odbora s prijedlogom dnevnog reda dostavlja se članovima najmanje sedam (7) dana prije održavanja sjednice. Sjednica se može sazvati i u kraćim rokovima. U rješavanju pitanja koja ne trpe odlaganja, Izvršni odbor može odlučivati elektronskom poštom ili telefonski.
2. U slučaju odsutnosti ili spriječenosti Predsjednika, sjednicu Izvršnog odbora saziva dopredsjednik ili član Izvršnog odbora kojeg ovlasti Predsjednik.
3. U rješavanju pitanja koja ne trpe odlaganja ili u izvanrednim okolnostima, Izvršni odbor može odlučivati elektronskom poštom, telefonski, video konferencijom ili drugim oblikom suvremene elektroničke komunikacije na daljinu koji omogućava evidentiranje sudjelovanja i glasanja.

**Članak 38.**

1. Izvršni odbor može pravovaljano odlučivati ako sjednici prisustvuje više od polovine njegovih članova.
2. Izvršni odbor odlučuje nadpolovičnom većinom glasova nazočnih članova.
3. Izvršni odbor donosi odluke javnim glasovanjem, osim u slučaju kada odluči da o pojedinom pitanju glasuje tajno.

**Članak 39.**

1. Članovi Izvršnog odbora su odgovorni Skupštini za svoj osobni i zajednički rad.
2. Skupština u ostvarivanju prava iz stavka 1. ovog članka može opozvati člana Izvršnog odbora ili Izvršni odbor u cjelini.
3. Skupština može opozvati Izvršni odbor ako smatra da je svojim radom povrijedio ovaj Statut ili politiku koju je utvrdila Skupština ili nije izvršio odluke Skupštine.
4. Skupština može opozvati člana Izvršnog odbora ako ocijeni da postupa protivno ovom Statutu ili ne provodi politiku koju je utvrdila Skupština ili ne izvršava odluke Skupštine ili Izvršnog odbora.
5. Izvršni odbor ili član Izvršnog odbora opozivaju se po postupku po kojem su izabrani. Prijedlog za opoziv pojedinog člana Izvršnog odbora može podnijeti svaka članica Sportske zajednice ili najmanje pet (5) predstavnika u Skupštini, odnosno Predsjednik.
6. Na mjesto razriješenog čana Izvršnog odbora bira se novi član po istom postupku po kojem je izabran član Izvršnog odbora koji je razriješen, odnosno koji je prestao s obavljanjem funkcije člana Izvršnog odbora, a mandat novoizabranog člana Izvršnog odbora traje do kraja mandata tog saziva Izvršnog odbora.
7. U slučaju prestanka mandata predsjednika prije roka na koji je izabran, mandat prestaje svim članovima Izvršnog odbora s danom održavanja sjednice Skupštine na kojoj se bira novi predsjednik

**Članak 40.**

1. Izvršni odbor:

* utvrđuje prijedlog Statuta i drugih akata što ih donosi Skupština,
* priprema materijale o kojima će odlučivati Skupština,
* bira i opoziva predstavnike u tijela organizacija u čijem radu sudjeluju i predstavnici Sportske zajednice,
* razmatra rad predstavnika Sportske zajednice u drugim organizacijama višeg ranga,
* imenuje i razrješava glavnog tajnika,
* organizira rad i djelovanje Sportske zajednice između sjednica Skupštine,
* provodi ili osigurava provođenje odluka Skupštine,
* donosi akte kojima se osigurava uredno poslovanje Sportske zajednice i izvršavanje programa Sportske zajednice ako ovim Statutom nisu stavljeni u nadležnost Skupštine,
* odlučuje o primanju u privremeno članstvo Sportske zajednice,
* utvrđuje kriterije za programiranje i dodjelu financijskih sredstava te prijedlog objedinjenog i usklađenog programa javnih potreba u sportu za područje grada Ivanca,
* utvrđuje prijedlog programa rada i financijskog plana Sportske zajednice za sljedeću kalendarsku godinu, kao i prijedlog njihove izmjene i dopune,
* izvršava financijski plan Sportske zajednice i u okviru financijskog plana odlučuje o rasporedu i dinamici korištenja sredstava,
* utvrđuje prijedlog financijskg izvješća Sportske zajednice,
* odlučuje o nagradama i priznanjima zaslužnim sportašima, sportskim djelatnicima u sportu na području grada Ivanca,
* odlučuje o stipendijama, potporama, školarinama, naknadama i drugim izdacima u svezi sa kategoriziranim sportašima, stručnim i drugim djelatnicima u sportu na području grada Ivanca,
* određuje namjenu u kontrolira utrošak sredstava ostvarenih vlastitim gospodarskim ili drugim djelatnostima,
* donosi odluku o uporabi i zaštiti znakovlja Sportske zajednice,
* imenuje predsjednike i članove stalnih i povremenih radnih tijela Sportske zajednice,
* obavlja i druge poslove utvrđene ovim Statutom, drugim aktom Sportske zajednice ili koje mu povjeri Skupština,
* rješava i druga pitanja koja ovim Statutom nisu izričito utvrđena u nadležnosti Izvršnog odbora ili drugih tijela Sportske zajednice, kada se radi o pitanjima koja po svom značaju upućuju na nadležnost izvršnog tijela Sportske zajednce.

***III PREDSJEDNIK (osoba ovlaštena za zastupanje Sportske*** ***zajednice)***

**Članak 41.**

1. Za predsjednika može biti birana osoba čiju kandidaturu istakne najmanje osam (8) predstavnika u Skupštini. Mandat predsjednika traje četiri (4) godine i može biti ponovno biran. Predsjednik Sportske zajednice je po položaju Predsjednik Izvršnog odbora.
2. Predsjednik je odgovoran za svoj rad Skupštini i Izvršnom odboru.
3. Za predsjednika ne može biti birana osoba koja ima zapreke iz članka 113. Zakona o sportu i članka 19. Stavci 2. i 3. Zakona o udrugama.

**Članak 42.**

1. Predsjednik:

* rukovodi radom Sportske zajednice, te zastupa i predstavlja Sportsku zajednicu,
* usklađuje rad Skupštine i drugih tijela Sportske zajednice,
* saziva, predstavlja i rukovodi sjednicama Skupštine i Izvršnog odbora,
* odgovoran je za zakonitost rada Sportske zajednice i ispunjavanje zakonom, drugim propisima ili ugovorima utvrđenih obveza Sportske zajednice,
* odgovoran je za podnošenje prijedloga godišnjeg financijskog plana i financijskog izvješća Skupštini Sportske zajednice,
* brine o izvršavanju odluka i drugih akata Skupštine i Izvršnog odbora,
* potpisuje akte koje donosi Skupština i Izvršni odbor,
* vodi poslove sukladno odlukama Skupštine Sportske zajednice,
* predlaže Skupštini kandidate za dopredsjednika, članove Izvršnog odbora, Nadzornog odbora i likvidatora,
* sklapa ugovore i poduzima pravne radnje u ime i za račun Sportske zajednice,
* obavlja i druge poslove koje mu povjeri Skupština ili Izvršni odbor.

**Članak 43.**

1. Predsjedniku u njegovom radu pomaže dopredsjednik koji ga zamjenjuje u slučaju njegove odsutnosti ili spriječenosti,
2. Predsjedniku u njegovom radu po pitanju administrativno tehnički i financijskim poslovima u Sportskoj zajednici pomaža Glavni tajnik Sportske zajednice.

***IV DOPREDSJEDNIK SPORTSKE ZAJEDNICE***

**Članak 44.**

1. Sportska zajednica ima dopredsjednika.
2. Dopredsjednika bira Skupština, na prijedlog predsjednika, iz redova predstavnika u Skupštini, na vrijeme od četiri (4) godine i može biti ponovno biran.
3. Dopredsjednik pomaže u radu predsjedniku i zamjenjuje ga u slučaju odsutnosti ili spriječenosti.
4. Dopredsjednik Sportske zajednice je ujedno i dopredsjednik Skupštine i Izvršnog odbora.
5. Dopredsjenik za svoj rad odgovara Skupštni i Izvršnom odboru.
6. Trajanje mandata, ponovni izbor i postupak za opoziv dopredsjednika istovjetan je kao za člana Izvršnog odbora

***V GLAVNI TAJNIK***

**Članak 45.**

1. Sportska zajednica ima Glavnog tajnika kojeg svojom odlukom neposredno imenuje Izvršni odbor, nakon provedenog javnog natječaja, sukladno Zakonu o radu i Zakonu o sportu.
2. Za glavnog tajnika na može biti birana osoba koja ima zapreke iz članka 113. Zakona o sportu i članka 19. Stavci 2. i 3. Zakona o udrugama.
3. Glavni tajnik svoju funkciju obavlja profesonalno, a prava i obveze između Sportske zajednice i glavnog tajnika uređuju se ugovorom o radu.
4. Mandat glavnog tajnika traje četiri (4) godine i može biti ponovno biran. Za svoj rad odgovara Skupštini, Izvršnom odboru i Predsjedniku.
5. Uvjete koje mora ispunjavati glavni tajnik te međusobna prava i obveze utvrđuje Izvršni odbor.

**Članak 46.**

1. Glavni tajnik može biti razriješen dužnosti i prije isteka vremena na koje je imenovan ako svojim radom svjesno povrijedi Ustav, zakone, Statut i druge akte Sportske zajednice, zbog čega nastanu štetne posljedice za Zajednicu, ako neosnovano odbija izvršavati odluke Skupštine i Izvršnog odbora, te zbog nezakonitog rada i zlouporabe dužnosti.
2. O razrješenju glavnog tajnika odlučuje Izvrni odbor na prijedlog komisije, koju imenuje sa zadatkom da utvrdi osnovanost zahtjeva za razrješenje.
3. Inicijativu za razrješenje mogu dati Predsjednik, Izvršni odbor, Nadzorni odbor ili najmanje pet (5) predstavnika u Skupštini.

**Članak 47.**

1. Glavni tajnik sudjeluje u radu Skupštine, Izvršnog odbora i drugih tijela Sportske zajednice, ali bez prava glasa.
2. U slučaju odsutnosti ili spriječenosti glavnog tajnika zamjenjuje ga osoba koju odredi Predsjednik ili Izvršni odbor.
3. Glavni tajnik provodi i osigurava provođenje općih akata i programa Sportske zajednice te odluka i zaključaka Skupštine Sportske zajednice, Izvršnog odbora i Predsjednika Sportske zajednice te osobito obavlja sljedeće poslove i zadaće:

* zastupa i predstavlja Sportsku zajednicu,
* brine i poduzima mjere za ostvarenje utvrđenog plana i programa Sportske zajednice,
* odgovoran je za zakonitost rada Sportske zajednice i ispunjavanje zakonom, ugovorom ili na drugi način preuzetih obveza Sportske zajednice,
* odgovoran je za podnošenje prijedloga godišnjeg financijskog plana i financijskog izvješća Skupštini Sportske zajednice,
* odgovoran je za podnošenje dokumenata nadležnim tijelima sukladno propisima te za dostavljanje zapisnika s redovne sjednice Skupštine Sportske zajednice nadležnom uredu,
* rukovodi radom stručne službe Sportske zajednice,
* naredbodavac je za izvršenje financijskog plana Sportske zajednice,
* pomaže u radu Predsjedniku Sportske zajednice i predsjednicima drugih tijela,
* odgovara za pravodobnu pripremu sjednica Skupštine, Izvršnog odbora i drugih tijela te vodi poslove sukladno odlukama Skupštine i drugih tijela Sportske zajednice,
* brine o osiguranju javnosti rada Sportske zajednice i poslovima informiranja,
* vodi i ažurira evidenciju članica Sportske zajednice te je odgovoran za omogućaanje svakodnevnog uvida i davanje podataka o aktualnom članstvu u Zajednici,
* sklapa ugovore i poduzima pravne radnje u ime i za račun Sportske zajednice,
* obavlja i druge poslove koji su mu stavljeni u nadležnost odlukom Skupštine, Izvršnog odbora ili Predsjednika.

***VI BLAGAJNIK***

**Članak 48.**

1. Blagajnika bira i imenuje Izvršni odbor Sportske zajednice na mandat od četiri (4) godine i može biti ponovno biran i imenovan za stručno-računovodstvene poslove.
2. Blagajnik vodi svu potrebitu dnevnu financijsko račenovodstvenu dokumentaciju, poslovne knjige te izrađuje tromjesečna financijska izvješća prema propisima za vođenje poslovanja neprofitnih organizacija.
3. Priprema financijsku dokumentaciju za knjigovodstveni servis koji izrađuje završni račun za poslovnu kalendarsku godinu.
4. Odgovoran je za financijska izvješća prema Izvršnom odboru i polugodišnjim i godišnjim izvješćima prema Gradu.
5. Blagajnik Sportske zajednice može biti razriješen dužnosti i prije isteka mandata, odlukom Izvršnog odbora ili Predsjednika u opravdanim slučajevima s obrazloženjem.
6. Blagajnik može biti razriješen dužnosti i na osobni zahtjev.

***VII NADZORNI ODBOR***

**Članak 49.**

1. Nadzor rada odnosno poslovanje Sportske zajednice, vrši Nadzorni odbor Sportske zajednice.
2. Nadzorni odbor ima tri (3) člana.
3. Mandat članova Nadzornog odbora traje četiri (4) godine i može se ponoviti.
4. Članovi Nadzornog odbora ne mogu biti članovi Skupštine ili drugih tijela Sportske zajednice.
5. Na prvoj svojoj sjednici članovi Nadzornog odbora biraju iz svojih redova predsjednika.

**Članak 50.**

1. Nadzorni odbor:

* kontrolira provođenje zakonitosti u radu i poslovanju Sportske zajednice,
* nadzire izvršavanje zakonskih, ugovorenih i drugih obaveza,
* kontrolira i analizira ostvarivanje utvrđene financijske politike i financijskog plana,
* svojim nalazima upoznaje predsjednika, Izvršni odbor i Skupštinu,
* podnosi Skupštini Sportske zajednice izvještaj o svom radu i nalazima.

**Članak 51.**

1. Sjednicu Nadzornog odbora saziva predsjednik u rokovima prema vlastitoj procjeni, na zahtjev ostalih članova ili na zahtjev predsjednika Sportske zajednice.
2. Odluke se donose većinom glasova.
3. Za svoj rad Nadzorni odbor je odgovoran Skupštini i podnosi joj izvješće o svom radu.
4. Tijela Sportske zajednice i stručna služba dužni su Nadzornom odboru pružiti sve tražene i potrebne podatke, te omogućiti uvid u dokumente i osigurati uvjete za rad.

***VIII RADNA TIJELA***

**Članak 52.**

1. Izvršni odbor u izvršavanju svojih poslova i zadaća može osnovati stalna ili povremena radna tijela ili za pojedine poslove i zadaće imenovati pojedinu stručnu osobu.
2. Odlukom o osnivanju radnih tijela utvrđuje se sastav, zadaće, ovlaštenja, način rada i trajanje mandata članova tih tijela. Članovi radnih tijela odgovorni su za svoj rad Izvršnom odboru i predsjedniku.

***IX MATERIJALNO-FINANCIJSKO POSLOVANJE***

**Članak 53.**

1. Imovinu Sportske zajednice čine novčana sredstva, nepokretne i pokretne stvari i imovinska prava koje je Sportska zajednica stekla sukladno zakonu i ovom Statutu.

**Članak 54.**

1. Za ostvarivanje utvrđenih programa Sportska zajednica osigurava sredstva iz:

* proračuna Varaždinske županije,
* državnog proračuna,
* proračuna Hrvatskog olimpijskog odbora,
* proračuna (JLS) grada Ivanca,
* donacija i sponzorstava,
* prihoda od financijske imovine,
* prihoda od vlastite djelatnosti,
* prihoda od članarine,
* drugih izvora sukladno zakonu.

**Članak 55.**

1. Financijsko poslovanje Sportske zajednice zasniva se na financijskom planu kojim se raspoređuju sredstva Sportske zajednice.
2. Naredbodavac za izvršenje financijskog plana Sportske zajednice je Glavni tajnk. Izvršni odbor može odrediti i druge osobe s ovlaštenjima u financijskm poslovanju Sportske zajednice.
3. Eventualno ostvareni višak prihoda nad rashodima u poslovanju raspoređuje se financijskim planom za narednu godinu.
4. U Sportskoj zajednici se vode poslovne knjige i sastavljaju financijska izvješća prema propisima kojima se utvrđuje vođenje računovodstva neprofitnih organizacija.
5. Materijalno-financijsko poslovanje Sportska zajednica može povjeriti stručnoj ustanovi ili drugom subjektu.
6. Godišnji financjski izvještaj Sportske zajednice, usvaja Skupštna i predaje se Ministarstvu fnancija, odnosno drugoj instituciji koju Ministarstvo financija ovlasti za zaprimanje i obradu financijskih izvještaja, a javno se objavljuje putem Registra neprofitnih organizacija (sukladno članku 37. Zakona o financijskom poslovanju i računovodstvu neprofitnih organizacija i članku 106. Stavak 1. Zakona o sportu).

**Članak 56.**

1. Sportska zajednica može stjecati nepokretne i pokretne stvari.
2. Skupština donosi odluku o stjecanju nekretnina, kao i odluku o prodaji ili prijenosu nekretnina na drugu osobu.
3. Izvršni odbor donosi odluku o stjecanju, prodaji, prijenosu na drugu osobu i davanju u zakup pokretnih stvari, kao i o davanju u zakup nekretnina.
4. Kad u obavljanju svoje djelatnosti Sportska zajednica ostvari dobit, ona se mora koristiti isključivo za obavljanje i unapređenje djelatnosti Sportske zajednice.

***X OBAVLJANJE STRUČNIH, ADMINISTRATIVNIHI OSTALIH POSLOVA SPORTSKE ZAJEDNICE***

**Članak 57.**

1. Stručne i administrativne poslove za potrebe Sportske zajednice obavlja Glavni tajnik i Blagajnik Sportske zajednice.
2. Status, ustrojstvo, financiranje i organiziranje rada utvrđuje Izvršni odbor posebnim aktom.

**Članak 58.**

1. Obavljanje pojedinih stručno-administrativnih, pomoćnih ili drugih poslova koji su privremeni ili povremeni, ili koji se ne mogu ili nije ekonomično da se obavljaju u okviru Sportske zajednice, Izvršni odbor može povjeriti stručnoj službi druge organizacije, ili njihovo obavljanje može osigurati ugovorom.

***XI NAGRADE I PRIZNANJA***

**Članak 59.**

1. Sportska zajednca može dodjeljivati nagrade i priznanja organizacijama i pojedincima za zasluge i dostignuća u razvoju i unapređenju sporta.
2. Vrste nagrada i priznanja, kriterije za dodjelu i način dodjele utvrđuje Izvršni odbor svojim aktom.
3. Sportska zajednica može pojedinca, izuzetno zaduženog za razvitak sporta u gradu Ivancu proglasiti počasnim članom Sportske zajednice.
4. Uvjeti i način izbora počasnog člana Sportske zajednice utvrđuje se aktom kojeg donosi Izvršni odbor.

***XII JAVNOST RADA SPORTSKE ZAJEDNICE***

**Članak 60.**

1. Rad Sportske zajednice je javan.
2. Javnost rada Sportske zajednice ostvaruje se:

* pravodobnim dostavljanjem materijala za raspravu članicama Sportske zajednice, tijelima i drugim osobama u čijem je to interesu,
* objavom na web stranicama Sportske zajednice,
* obavještavanjem javnosti o radu i poslovanju Sportske zajednice putem sredstava javnog priopćavanja i na tiskovnim konferencijama,
* izdavanjem publikacija Sportske zajednice,
* na druge prigodne načine.

***XIII PRESTANAK POSTOJANJA SPORTSKE ZAJEDNICE I POSTUPAK S IMOVINOM***

**Članak 61.**

1. Sportska zajednica prestaje postojati kada to odluči Skupština dvotrećinskom većinom svih predstavnika Skupštine članica Sportske zajednice, te u slučajevima propisanim zakonom.

**Članak 62.**

1. U slučaju prestanka postojanja Sportske zajednice imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi koja nastavlja djelatnost i skrb o funkcioniranju i razvoju sporta na području grada Ivanca, a na temelju odluke Skupštine Sportske zajednice.
2. Ako se u slučaju prestanka postojanja udruge iz bilo kojih razloga ne može provesti postupak s predajom imovine sukladno Statutu, preostalu imovinu stječe grad Ivanec.
3. Novčana sredstva će se upotrijebiti za podmirenje dospjelih obveza Sportske zajednice, a preostali iznos će se raspodijeliti na jednake dijelove članicama Sportske zajednice.
4. Ako je Sportska zajednica primila financijska sredstva iz Gradskog proračuna ili iz drugih javnih izvora, u slučaju prestanka postojanja, ostatak sredstava vratit će se u proračun iz kojeg su financijska sredstva dodijeljena.

***XIV IMENOVANJE I OPOZIV LIKVIDATORA SPORTSKE ZAJEDNICE***

**Članak 63.**

1. Likvidator je fizička ili pravna osoba koju bira i opoziva Skupština Sportske zajednice na prijedlog predsjednika.
2. Osoba koja se bira za likvidatora Sportske zajednice treba imati potrebnu stručnost i iskustvo, s obzirom na nadležnosti likvidatora te ne smije imati zapreke iz čanka 19. Stavci 2. i 3. Zakona o udrugama.
3. Postupak likvidacije provodi se u slučajevima propisanim Zakonom o udrugama.
4. Pokretanjem postupka likvidacije prestaju ovlaštenja tijela i osoba ovlaštenih za zastupanje Sportske zajednice.
5. Likvidator se otvaranjem likvidacijskog postupka upisuje u Registar udruga kao osoba ovlaštena za zastupanje Sportske zajednice do okončanja postupa likvidacije i brisanje Sportske zajednice iz Registra udruga.

***XV RJEŠAVANJA SPOROVA***

**Članak 64.**

1. Sve međusobne sporove proizašle iz članstva u Sportskoj zajednici i aktivnostima u sklopu djelovanja Sportske zajednice, kao i pitanje postojanja sukoba interesa članice se obvezuju riješiti mirnim putem uz posredovanje Izvršnog odbora Sportske zajednice.
2. Sportska zajednica može osnovati arbitražno ili drugo tijelo za rješavanje sporova među članicama, između članica i Sportske zajednice kao i za rješavanje drugih spornih situacija u području nadležnosti Sportske zajednice.

***XVI UNUTARNJI NADZOR UDRUGE***

**Članak 65.**

1. Članovi Sportske zajednice sami nadziru rad Sportske zajednice.
2. Ako članica Sportske zajednice ili druga osoba koja sudjeluje u radu ili programu Sportske zajednice smatra da je odlukom ili postupanjem nekog tijela Sportske zajednice povrijeđen Statut ili drugi opći akt Sportske zajednice, ovlaštena je na to upozoriti Izvršni odbor Sportske zajednice, te zahtijevati da se nepravilnosti otklone.
3. Ako se upozorenje ne razmotri u roku od 30 dana od dana dostavljenog pisanog zahtjeva,i po zahtjevu postupi, odnosno ako se u tom roku ne sazove nadležno tijelo Sportske zajednice ili Skupština Sportske zajednice i nepravilnosti ne otklone u daljnjem roku od 30 dana, članica, odnosno druga osoba koja sudjeluje u radu ili programu Sportske zajednice.

***XVII PRIJELAZNE I ZAVRŠNE ODREDBE***

**Članak 66.**

1. Statut kao i ostale akte, koje donosi Skupština, donose se natpolovičnom većinom glasova nazočnih predstavnika.
2. Izmjene i dopune ovog Statuta vrše se na način i po postupku predviđenom za njegovo donošenje.

**Članak 67.**

1. Opći akti Sportske zajednice uskladit će se s odredbama ovog Statuta u roku od šest (6) mjeseci od njegovog stupanja na snagu.

**Članak 68.**

1. Statut Sportske zajednice kao i njegove izmjene i dopune moraju biti u suglasnosti sa statutom Hrvatskog olimpijskog odbora.
2. Tumačenje odredbi ovog Statuta u nadležnosti je Skupštine.

**Članak 69.**

1. Ovaj Statut stupa na snagu danom donošenja i primjenjuje se od dana njegovog odobrenja i upisa u Registar udruga Republike Hrvatske putem nadležnog upravnog tijela u Županiji.

**Članak 70.**

1. Danom stupanja na snagu ovog Statuta, prestaje važiti Statut donesen na 5. Sjednici Skupštine Sportske zajednice od dana 28. rujna 2015. godine.

**PREDSJEDNIK:**

**Josip Šimunek**